Upute za učenike

Učenici dolaze u školu u točno predviđenom vremenu, vodeći računa da ne dođu prerano i da ne kasne. Ne čekaju u školskom dvorištu, već ulaze u zgradu, dezinficiraju obuću i prije nastave peru ruke. U razredu ih čeka učitelj.

Svakog jutra učenicima razredne nastave roditelji će kod kuće izmjeriti temperaturu, a učenici predmetne nastave isto će učiniti sami. Evidenciju o svakodnevnom mjerenju temperature trebaju imati sa sobom u školi, te dati na uvid učitelju prije početka nastave.

Učenici su uvijek u istom razredu i sjede na istome mjestu. Tijekom malih odmora vode računa o distanci i ne kreću se razredom, osim u slučaju da im učitelj dopusti. Pri odlasku na sanitarni čvor za pranje ruku poštuju distancu, a u ostalim slučajevima odlaska na WC čekaju na hodniku ukoliko je WC zauzet.

Pri kretanju hodnicima bez nadzora učitelja također paze na distancu, osobito ako im netko ide ususret. Učenici predmetne nastave trebaju nositi masku pri kretanju hodnikom. Tijekom velikog odmora pridržavaju se određenog prostora u okolišu škole i zadržavanja u svojoj razrednoj skupini.

Učenici jedu u razredu, na svom radnom mjestu, ili na školskom dvorištu. Vode računa o urednosti i higijeni.

Školski pribor se ne posuđuje. Učenici paze da ne dodiruju površine u školi izvan svog radnog mjesta, u prolazu hodnicima ili u razredu. Ne dodiruju lice rukama. Pri kihanju i kašljanju obavezno drže ruku na ustima i koriste se papirnatim maramicama.

U razredima gdje sjede na propisanoj distanci ne trebaju nositi maske, kao ni tamo gdje imaju pregrade. Za rukovanje pr. tipkovnicom i mišem u kabinetu informatike dobit će jednokratne rukavice, kao i u situacijama gdje je nužno dodirivati nastavna pomagala koje koristi više učenika. U svakom je razredu dezinfekcijsko sredstvo za ruke koje učenik može koristiti.

Po završetku nastave učenici odlaze kući ne zadržavajući se u školskom dvorištu i igralištu. Ukoliko roditelji dolaze po učenike, čekaju ih izvan vanjskog školskog prostora, na ulici. Važno je pridržavati se ovog pravila, budući da je cijela organizacija nastave razrađena tako da se ostvari što veća distanca među učenicima, učiteljima i roditeljima i smanji rizik moguće zaraze.

Korištenje školskog dvorišta i igrališta u popodnevnim satima nije moguće. Unutarnji i vanjski prostor škole namijenjen je ponajprije nastavi i aktivnostima učenika tijekom redovne i izborne nastave i produženog boravka, te se korištenje školskog okoliša mimo rasporeda smatra kršenjem protokola. Učenici su tijekom tih aktivnosti uvijek pod nadzorom učitelja.